**Zmluva o dielo č.**

uzatvorená v súlade s ust.§3 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“ alebo „ZVO“) a v súlade s ust. §536 a nasl. zákona č. 513/1991 Zb. Obchodný zákonník v znení neskorších predpisov medzi:

# Zmluvné strany:

## Objednávateľ: Košický samosprávny kraj

zastúpený: Ing. Rastislav Trnka, predseda

sídlo: Námestie Maratónu mieru 1, 042 66 Košice

IČO: 35541016

DIČ: 2021624924

bankové spojenie: Štátna pokladnica

číslo účtu: SK22 8180 0000 0070 00271 435

osoba oprávnená v zmluvných

a technických veciach: Ing. Matej Ovčiarka

telefón: 055 / 6196 650

email: matej.ovciarka@vucke.sk

 (ďalej len „objednávateľ“)

## Zhotoviteľ:

zastúpený:

sídlo:

IČO:

DIČ:

IČ DPH:

bankové spojenie:

číslo účtu:

telefón:

(ďalej len „zhotoviteľ“)

(objednávateľ a zhotoviteľ spolu ďalej len „zmluvné strany“)

(ďalej len „zmluva“)

**Čl. I.**

**Predmet zmluvy**

1. Predmetom zmluvy je záväzok zhotoviteľa, že pre objednávateľa v rozsahu a za podmienok dohodnutých v zmluve vykoná dielo pod názvom **„Vypracovanie technickej štúdie uskutočniteľnosti cyklotrasy Michalovce – Vyšné Nemecké**“ a záväzok objednávateľa zaplatiť zhotoviteľovi za vykonanie diela dohodnutú cenu podľa čl. IV.
2. Dielo sa zaväzuje zhotoviteľ spracovať v rozsahu podľa prílohy č.1 zmluvy.

**Čl. II.**

**Podmienky vykonania diela**

1. Objednávateľ poskytne na základe písomného protokolu zhotoviteľovi do 3 dní od nadobudnutia účinnosti zmluvy všetky dostupné podklady, ktorými disponuje a ktoré sú nevyhnutné pre vykonanie diela, a to najmä informácie o dotknutom území, spracovaný projektový zámer a stanoviská dotknutých inštitúcií.
2. Zhotoviteľ je povinný prevzaté podklady preukázateľne vrátiť objednávateľovi bez zbytočného odkladu od ich použitia, najneskôr však pri odovzdaní diela. Podklady odovzdané zhotoviteľovi za účelom vykonania diela sú vlastníctvom objednávateľa a zhotoviteľ ich nesmie použiť pre seba a ani pre akúkoľvek tretiu osobu bez výslovného predchádzajúceho písomného súhlasu objednávateľa. Zhotoviteľ znáša nebezpečenstvo vzniku škody na všetkých podkladových materiáloch až do ich odovzdania objednávateľovi.
3. Zhotoviteľ sa zaväzuje splniť technické a kvalitatívne požiadavky diela v súlade s príslušnými právnymi predpismi a technickými normami, dielo vykonať vo vlastnom mene, na svoje náklady a svoje nebezpečenstvo a s vybavením, ktoré si na tento účel zabezpečí.
4. Zhotoviteľ sa zaväzuje pri realizácii diela spolupracovať s objednávateľom a dotknutými inštitúciami.
5. Zhotoviteľ sa zaväzuje predložiť objednávateľovi priebežnú správu o realizácií diela a to v termíne do 40 dní od začiatku realizácie diela.
6. Zmluvné strany sa zaväzujú navzájom si oznámiť bez zbytočného odkladu akékoľvek informácie dôležité pre naplnenie účelu zmluvy. Zmluvné strany sa ďalej dohodli na záväzku konštruktívnej a urýchlenej súčinnosti pri poskytnutí ďalších podkladov a vyjadrení, ktorých potreba vzíde počas vykonávania diela a pri riešení prípadných problémov.
7. Zhotoviteľ sa zaväzuje odovzdať textovú a výkresovú časť diela v tlačených vyhotoveniach v počte 2 ks, v elektronickej podobe textovú časť vo formáte \*doc, alebo editovateľnom formáte PDF, výkresovú časť vrátane mapy polohopisu v PDF formáte a formáte dgn, alebo dwg v súradniciach v počte 2 ks na CD/DVD/USB nosiči.
8. Zhotoviteľ sa zaväzuje vykonať pre objednávateľa dielo podľa podmienok dohodnutých v zmluve a riadne a včas vykonané dielo odovzdať objednávateľovi v súlade so špecifikáciou uvedenou v tomto článku a Prílohe č. 1 zmluvy.
9. Objednávateľ sa zaväzuje riadne vykonané dielo prevziať v súlade so zmluvou a zaplatiť za dielo dohodnutú cenu podľa platobných podmienok dohodnutých v zmluve.

**Čl. III.**

**Miesto a čas vykonania a dodania diela**

1. Zhotoviteľ je povinný odovzdať dielo objednávateľovi v sídle objednávateľa.
2. Zhotoviteľ sa zaväzuje vykonať dielo a odovzdať dielo v rozsahu a spôsobom stanoveným v zmluve do troch mesiacov odo dňa nadobudnutia účinnosti zmluvy.
3. Zhotoviteľ je povinný písomne oznámiť objednávateľovi existenciu dôvodov, ktoré bránia alebo sťažujú vykonanie diela, ktorej následkom bude omeškanie s vykonaním diela. Týmto bodom nie je dotknutý záväzok zhotoviteľa stanovený v bode 2 tohto článku zmluvy.
4. Zhotoviteľ zodpovedá za to, že dielo bude vykonané v súlade s ustanoveniami zmluvy, v požadovanej kvalite a dohodnutom termíne. Vykonaním diela zhotoviteľom sa pre účely zmluvy rozumie včasné, bezchybné, podrobné a úplné dokončenie diela vrátane včasného písomného odovzdania kompletného diela objednávateľovi a riadne prevzatie diela objednávateľom.
5. Zhotoviteľ vyzve objednávateľa e-mailom najmenej 3 pracovné dni vopred na prevzatie diela v mieste odovzdania. Riadnym prevzatím diela je oboma zmluvnými stranami podpísaný Protokol o prevzatí diela.

**Čl. IV.**

**Cena diela a platobné podmienky**

1. Cena za dielo je stanovená podľa zákona č. 18/1996 Z. z. o cenách v znení neskorších predpisov a jeho vykonávacej vyhlášky MF SR č.87/1996 Z.z. v znení neskorších predpisov a je výsledkom ponukového konania zhotoviteľa ako úspešného uchádzača procesu obstarania zákazky vyhláseného objednávateľom ako verejným obstarávateľom.
2. Cena za dielo je zmluvnými stranami dohodnutá vo výške **......................**€ (slovom ..................................eur). Zhotoviteľ nie je / je platiteľom DPH. Cena je konečná. Zhotoviteľ sa zaväzuje, že cena za vykonanie diela je konečná a nemenná, a sú v nej zahrnuté všetky náklady potrebné na vykonanie diela v súlade s zmluvou a príslušnými právnymi predpismi.
3. Objednávateľ sa zaväzuje uhradiť zhotoviteľovi cenu za dielo na základe faktúry vystavenej zhotoviteľom a doručenej objednávateľovi po prevzatí diela podpísaním preberacieho protokolu.
4. Zhotoviteľ je povinný vyhotoviť faktúry v dvoch rovnopisoch. Faktúra musí spĺňať náležitosti účtovného, resp. daňového dokladu v súlade s príslušnými právnymi predpismi 30a obsahovať najmä:
5. označenie zhotoviteľa a objednávateľa podľa § 3a Obchodného zákonníka – obchodné meno, sídlo (miesto podnikania, prípadne prevádzkarne), IČO, DIČ
6. číslo zmluvy,
7. poradové číslo faktúry,
8. dátum dodania zdaniteľného plnenia,
9. dátum vyhotovenia faktúry,
10. fakturovanú peňažnú sumu,
11. označenie peňažného ústavu a číslo účtu, na ktorý sa má platiť,
12. konštantný a variabilný symbol,
13. označenie diela,
14. pečiatka a podpis zhotoviteľa.
15. Lehota splatnosti faktúry je 30 dní od doručenia úplnej faktúry objednávateľovi. Ak deň splatnosti pripadne na sobotu, nedeľu, sviatok alebo deň pracovného pokoja v Slovenskej republike, posúva sa dátum splatnosti na najbližší nasledujúci pracovný deň.
16. Prílohou faktúry musí byť písomné potvrdenie zhotoviteľa o tom, že táto faktúra predstavuje úplné a konečné vyrovnanie všetkých platieb vzťahujúcich sa na dielo a fotokópiu Protokolu o odovzdaní a prevzatí diela. V prípade, že faktúra nebude obsahovať všetky náležitosti a prílohy uvedené v zmluve, prípadne nebude po obsahovej stránke úplná alebo nebude v súlade so zmluvou, je objednávateľ oprávnený vrátiť ju zhotoviteľovi na doplnenie; v takom prípade začne plynúť nová lehota splatnosti doručením opravenej faktúry objednávateľovi.
17. V prípade reklamácie vád diela až do vyriešenia reklamácie pre zmluvné strany záväzným spôsobom, objednávateľ nie je v omeškaní s úhradou faktúry.

**Čl. V.**

**Záruka a zodpovednosť za vady**

1. Zhotoviteľ zodpovedá za to, že dielo je vykonané a dodané podľa podmienok dohodnutých v zmluve, v rozsahu podľa prílohy č. 1 zmluvy, v požadovanej kvalite a že počas záručnej doby dvoch rokov, ktorá začína plynúť odo dňa protokolárneho odovzdania a prevzatia diela ako celku bude mať vlastnosti dohodnuté v zmluve, určené príslušnými STN a vlastnosti obvykle potrebné vzhľadom na účel zmluvy. Pre časti diela, na ktorých boli zistené vady a nedorobky pri odovzdávaní a preberaní diela začína plynúť záručná doba dňom ich úplného odstránenia.
2. Zhotoviteľ zodpovedá za vady (i právne) diela, resp. jeho časti, ktoré má dielo v čase jeho odovzdania. Dielo má vady, ak dielo alebo jeho časť nezodpovedajú podmienkam, určeným v zmluve. Objednávateľ je oprávnený neprevziať dielo, ktoré nie je vykonané riadne podľa podmienok určených v zmluve. V takom prípade nie je objednávateľ v omeškaní.
3. Zhotoviteľ nezodpovedá za vady, ktoré boli spôsobené použitím podkladov prevzatých od objednávateľa a zhotoviteľ ani pri vynaložení všetkej odbornej spôsobilosti nemohol zistiť ich nevhodnosť, prípadne na to písomne upozornil objednávateľa a ten na ich použití písomne trval.
4. Zhotoviteľ sa zaväzuje, že na vyzvanie objednávateľa odstráni bez zbytočného odkladu prípadné vady zistené počas vykonávania diela, najneskôr do 15 dní od oprávnenej reklamácie objednávateľa.
5. Objednávateľ má právo prezrieť dodané dielo a v prípade, že bude mať zjavné vady, reklamovať ich u zhotoviteľa bez zbytočného odkladu. Ostatné vady môže objednávateľ reklamovať vtedy, ak boli spôsobené porušením povinnosti zhotoviteľa. Objednávateľ má v prípade vád diela právo na bezplatné odstránenie vád zvolaním reklamačného konania, v ktorom bude dohodnutá obojstranne primeraná lehota na vykonanie opravy diela, resp. jeho príslušnej časti. Dohodnutá lehota nesmie byť dlhšia ako 15 dní. Pokiaľ zhotoviteľ neodstráni vady v dohodnutej lehote, má objednávateľ právo odstrániť vady sám alebo prostredníctvom tretej osoby, a to na náklady zhotoviteľa.
6. Dielo ani jeho časť nie je zhotoviteľ oprávnený poskytnúť iným osobám než objednávateľovi.

**Čl. VI.**

**Licenčné podmienky**

1. Zhotoviteľ udeľuje objednávateľovi výhradnú licenciu v neobmedzenom územnom, vecnom a časovom rozsahu (ďalej len licencia), na všetky známe spôsoby použitia diela (a to najmä vyhotovenie jeho rozmnoženiny, zaradenie diela do súborného diela, predvádzanie a verejné rozširovanie diela alebo jeho rozmnoženiny akýmkoľvek spôsobom, zahrňujúcim aj prevod vlastníckeho práva, nájom a/alebo vypožičanie diela, spojenie diela s iným autorským dielom, verejného vystavenia diela, verejného prenosu diela a pod.) a na celú dobu trvania autorských práv k dielu. Odmena za licenciu je zahrnutá v cene za dielo podľa Čl. IV.
2. Objednávateľ je oprávnený udeliť tretej osobe súhlas na použitie diela v rozsahu udelenej licencie (ďalej len "sublicencia") s čím zhotoviteľ podpisom tejto zmluvy súhlasí.
3. Zhotoviteľ dáva objednávateľovi neobmedzený súhlas na postúpenie licencie tretej osobe.
4. Zhotoviteľ dáva objednávateľovi všetky potrebné súhlasy na realizáciu licencie na akékoľvek využívanie a/alebo používanie a/alebo nakladanie s dielom
5. Zhotoviteľ vyhlasuje a zodpovedá za to, že k podkladom, ktoré dodal a použil pre zhotovenie diela, a ktoré sú chránené autorským právom, je oprávnený udeliť licenciu alebo sublicenciu v súlade s bodom 1 tohto článku a že mu nie sú známe žiadne práva tretích osôb, ktoré by bránili ich použitiu. V prípade, že sa preukáže uvedené vyhlásenie ako nepravdivé, je zhotoviteľ povinný uvedenú právnu vadu na vlastné náklady bezodkladne odstrániť a nahradiť v plnom rozsahu objednávateľovi škodu, ktorá mu v dôsledku uvedeného vznikla.
6. Ak zhotoviteľ poruší niektorú z povinností uvedených v tomto článku, znáša všetky nároky autorov, ktorých diela použil na vytvorenie diela, ako aj nároky iných oprávnených osôb.
7. Ustanovenia tohto článku zmluvy platia i po dokončení diela alebo ukončení platnosti a účinnosti zmluvy z akéhokoľvek dôvodu.

**Čl. VII.**

**Osobitné ustanovenia**

1. Zhotoviteľ sa zaväzuje zachovávať mlčanlivosť o všetkých skutočnostiach, s ktorými sa oboznámil pri vykonávaní diela a bez písomného súhlasu objednávateľa ich neposkytne tretej osobe.
2. Zmluvné strany sa dohodli, že písomnosti podľa zmluvy si budú doručovať poštou, formou doporučenej zásielky alebo osobne. Zmluvné strany sa dohodli, že ich vzájomná korešpondencia sa bude zasielať na adresy uvedené v záhlaví zmluvy, pokiaľ zo zmluvy nevyplýva inak. Až do okamihu doručenia písomného oznámenia o zmene kontaktnej adresy sa považuje za adresu určenú na doručovanie adresa uvedená v záhlaví zmluvy.
3. Pri doručovaní prostredníctvom pošty sa zásielka považuje za doručenú dňom jej doručenia na adresu podľa predchádzajúceho bodu tohto článku zmluvy. Za deň doručenia zásielky sa považuje aj  deň, v ktorý zmluvná strana, ktorá je adresátom, odoprie doručovanú zásielku prevziať, alebo deň vrátenia sa nedoručenej zásielky späť odosielateľovi, i keď sa adresát o obsahu zásielky nedozvedel. Listina adresovaná zmluvnej strane, ktorá je doručovaná osobne, sa považuje za doručenú tejto strane okamihom, keď túto prevezme alebo ju odmietne prevziať.
4. Zmluvné strany sú si povinné oznámiť bez zbytočného odkladu preukázateľným spôsobom akékoľvek zmeny identifikačných údajov uvedených v záhlaví tejto zmluvy, t. j. najneskôr do 3 dní. Takéto oznámenie je možné uskutočniť jednostranne bez nutnosti zmeny zmluvy vo forme dodatku. Zmena sa považuje za účinnú jej doručením druhej zmluvnej strane, ktorá koná v dobrej viere v aktuálnosť kontaktných údajov v každom okamihu platnosti zmluvy.
5. V prípade, ak budú počas realizácie diela prebiehať na žiadosť ktorejkoľvek zmluvnej strany pracovné stretnutia zmluvných strán za účelom potreby riešenia aktuálnych problémov, ktoré sa prípadne vyskytnú pri realizácii diela, bude z takéhoto stretnutia vypracovaný zápis. Každá zmluvná strana sa zaväzuje zúčastniť sa pracovného stretnutia podľa tohto bodu v prípade, ak druhá strana pracovné stretnutie s konkrétnym obsahom požaduje.
6. Zmluvné strany sa dohodli, že ak niektorá zmluvná strana bude mať informáciu o akejkoľvek skutočnosti alebo okolnosti, ktorá by mohla priamo či nepriamo zmariť alebo podstatne sťažiť plnenie predmetu zmluvy, je táto zmluvná strana povinná okamžite o tejto skutočnosti alebo okolnosti vyrozumieť druhú zmluvnú stranu.
7. Zhotoviteľ je povinný poskytnúť objednávateľovi súčinnosť nevyhnutnú pri vysvetľovaní súťažných podkladov v súlade so ZVO pri výbere zhotoviteľa stavebnej projektovej dokumentácie na realizáciu stavby alebo zhotoviteľa na realizáciu stavby. Zhotoviteľ je povinný v tejto súvislosti pripraviť pre objednávateľa odpovede na otázky uchádzačov týkajúcich sa diela podľa tejto zmluvy, a to najneskôr do 48 hodín od ich vyžiadania objednávateľom prostredníctvom elektronickej komunikácie.

**Čl. VIII.**

**Sankcie**

1. V prípade omeškania zhotoviteľa s dodaním diela, resp. s odstránením vád diela z dôvodu na strane zhotoviteľa, je zhotoviteľ povinný zaplatiť objednávateľovi zmluvnú pokutu vo výške 0,5% z celkovej ceny diela za každý, aj začatý deň omeškania. Zaplatením zmluvnej pokuty objednávateľovi nezaniká právo na náhradu škody spôsobenej zhotoviteľom porušením jeho povinností podľa zmluvy, náhrada škody môže byť uplatnená v plnej výške.
2. V prípade porušenia povinnosti zhotoviteľa uvedenej v čl. V. ods. 6, čl. VI. ods. 5, čl. VII ods. 1 a 7 zmluvy je zhotoviteľ povinný zaplatiť objednávateľovi zmluvnú pokutu vo výške 1 % z celkovej ceny diela osobitne za každé porušenie. Zaplatením zmluvnej pokuty objednávateľovi nezaniká právo na náhradu škody spôsobenej zhotoviteľom porušením jeho povinností podľa tejto zmluvy, náhrada škody môže byť uplatnená v plnej výške.
3. V prípade omeškania objednávateľa s úhradou ceny za dielo, je zhotoviteľ oprávnený uplatniť si u objednávateľa úrok z omeškania z dlžnej čiastky vo výške určenej všeobecne záväzných právnym predpisom.
4. Zmluvné strany podpisom zmluvy výslovne prehlasujú, že zmluvné sankcie v nej dohodnuté nepovažujú a ani v budúcnosti nebudú považovať za neprimerane vysoké, nakoľko sú dohodnuté v dôsledku nutnosti zabezpečenia dodržania termínov dohodnutých v tejto zmluve, keďže najmä objednávateľ má eminentný záujem na dodržaní všetkých termínov dohodnutých v zmluve.

**Čl. IX.**

**Skončenie zmluvného vzťahu**

1. Zmluvné strany sa dohodli, že zmluvný vzťah môžu skončiť:
	1. písomnou dohodou,
	2. odstúpením od zmluvy.
2. Odstúpiť od zmluvy môže ktorákoľvek zo zmluvných strán z dôvodu podstatného porušenia ustanovení tejto zmluvy. Odstúpenie musí byť písomné a jeho účinky nastanú okamihom doručenia druhej zmluvnej strane.
3. Ak objednávateľ zistí, že zhotoviteľ vykonáva dielo v rozpore so svojimi povinnosťami, je oprávnený požadovať, aby zhotoviteľ odstránil chyby vzniknuté vadným vykonávaním a dielo vykonával riadnym spôsobom. Ak tak však zhotoviteľ neurobí ani v primeranej lehote mu na to poskytnutej (nie kratšej ako 3 dni a nie dlhšej ako 15 dní), je objednávateľ oprávnený od tejto zmluvy odstúpiť.
4. Za podstatné porušenie ustanovení zmluvy sa považuje aj omeškanie zhotoviteľa s vykonaním a dodaním diela resp. s odstránením vád diela z dôvodu na strane zhotoviteľa o viac ako jeden mesiac.
5. V prípade platného odstúpenia od zmluvy zo strany zhotoviteľa z dôvodov na strane objednávateľa je objednávateľ povinný zaplatiť zhotoviteľovi cenu za rozpracované dielo, táto cena sa určí pomerom podľa stavu rozpracovanosti diela pričom zhotoviteľ je objednávateľovi spolu s odstúpením od zmluvy povinný predložiť i rozpracované dielo pre posúdenie oprávnenosti uplatnenia ceny, inak jeho nárok zaniká. Objednávateľ je oprávnený rozpracované dielo použiť. Za platné odstúpenie od zmluvy podľa prvej vety tohto bodu sa v prípade, ak objednávateľ podá v lehote 1 mesiaca odo dňa odstúpenia od zmluvy zhotoviteľom podnet na príslušný súd na určenie neplatnosti odstúpenia, považuje až právoplatné rozhodnutie súdu v danej veci, okrem prípadu , ak zoberie objednávateľ svoj návrh späť, alebo dôjde k mimosúdnej dohode.
6. V prípade odstúpenia od zmluvy zo strany objednávateľa z dôvodov na strane zhotoviteľa, zhotoviteľovi neprináleží úhrada akejkoľvek časti ceny a/alebo nákladov, ktoré mu v súvislosti so zhotovením diela podľa zmluvy vznikli.
7. Odstúpením od zmluvy nie sú dotknuté nároky na zmluvné sankcie uvedené v čl. VIII. zmluvy.

**Čl. X.**

**Záverečné ustanovenia**

1. Zmluva nadobúda platnosť dňom podpísania zmluvnými stranami a účinnosť dňom nasledujúcim po dni jej zverejnenia na webovom sídle objednávateľa.
2. Neoddeliteľnou súčasťou zmluvy je príloha č. 1 Opis predmetu zákazky.
3. Akékoľvek zmeny a doplnenia zmluvy musia byť vykonané vo forme očíslovaných písomných dodatkov, inak sú neplatné. Akékoľvek dodatky k zmluve musia byť v súlade s ust. § 18 a ďalšími ustanoveniami ZVO.
4. Práva a povinnosti zmluvných strán, pokiaľ nie sú touto zmluvou výslovne upravené, sa riadia príslušnými ustanoveniami Obchodného zákonníka.
5. Zmluva je vyhotovená v štyroch rovnopisoch, z ktorých tri rovnopisy sú pre objednávateľa a jeden rovnopis pre zhotoviteľa.
6. Zhotoviteľ je povinný počas trvania zmluvy dodržiavať ustanovenia ZVO.
7. Neplatnosť alebo neúčinnosť jednotlivých ustanovení zmluvy nemá vplyv na platnosť, resp. účinnosť ostatných ustanovení.
8. Zmluvné strany vyhlasujú a svojimi podpismi potvrdzujú, že táto zmluva nebola uzavretá v tiesni, ani za nápadne nevýhodných podmienok, že jej jednotlivým ustanovenia porozumeli, tieto sú prejavom ich skutočnej, vážnej a slobodnej vôle a zaväzujú sa ich dobrovoľne plniť.

V Košiciach dňa ............................. V ............................ dňa .............................

Objednávateľ: Zhotoviteľ:

 ................................................... ...................................................

 Ing. Rastislav Trnka

 predseda KSK